
Βουβή συγκίνηση για τον ηρωικό πιλότο Περικλή Στεφανίδη 
Ο Αντιπτέραρχος Περικλής Στεφανίδης πέταξε στους αιθέρες για να σώσει ανθρώπινες ζωές και περιουσίες που απειλούνταν από την καταστροφική μανία της φωτιάς στον Πλατανιστό Εύβοιας. Η τελευταία μοιραία πτήση του ηρωικού πιλότου από το Παλαιό Αγιονέρι είχε βυθίσει σε ανείπωτη θλίψη όλο το πανελλήνιο.
Με βουβή θλίψη και περηφάνια τρία χρόνια μετά την τραγωδία, ο Δήμος Κιλκίς και η Δημοτική Κοινότητα Παλαιού Αγιονερίου απέτισαν τον οφειλόμενο φόρο τιμής στον γενναίο αεροπόρο, το πρωί του Σαββάτου της 25ης Ιουλίου στην πλατεία Αντιπτέραρχου Περικλή Στεφανίδη, όπου και δεσπόζει η μαρμάρινη προτομή του.
Σεμνή και δωρική η τελετή ξεκίνησε με επιμνημόσυνη δέηση που έψαλε ο εφημέριος του Ιερού Ναού Αγίου Γεωργίου Χαράλαμπος Ιακωβίδης. Με τον εμβληματικό χορό του Πόντου, τον πυρρίχιο οι χορευτές των Πολιτιστικών Συλλόγων ‘’Καρς’’ Παλαιού Αγιονερίου και Ακροποτάμου θέλησαν να εξυμνήσουν την ανδρεία του Περικλή ενώ η συγκίνηση κορυφώθηκε στο άκουσμα του ποντιακού ακριτικού τραγουδιού ‘’Αητένς επαραπέτανεν’’ που τραγούδησε ο Γιώργος Εμμανουηλίδης σε στίχους του Χρήστου Παπαδόπουλου. Ποίημα γραμμένο για την αυτοθυσία του Περικλή απήγγειλε ο Πρόεδρος της Ένωσης Αγωνιστών Εθνικής Αντίστασης Κιλκίς Χαράλαμπος Παπαδόπουλος. 
Η τελετή ολοκληρώθηκε με την κατάθεση στεφάνων, την τήρηση σιγής ενός λεπτού και την ανάκρουση του εθνικού μας ύμνου. 
Γονείς, συγγενείς, αεροπόροι και συγχωριανοί τίμησαν τη μνήμη του Περικλή διατρανώνοντας με την παρουσία τους το μήνυμα ότι δε θα ξεχάσουν ποτέ τη θυσία του. 
Παρόντες στο τριετές μνημόσυνο ήταν και ο Δήμαρχος Κιλκίς Δημήτρης Κυριακίδης,    
ο Αντιπρόεδρος της Βουλής, βουλευτής Κιλκίς Γιώργος Γεωργαντάς, ο Πρόεδρος του Δημοτικού Συμβουλίου Κιλκίς Αναστάσιος Καζαντζίδης, οι Αντιδήμαρχοι Νικόλαος Γιαρήμαγας, Θεμιστοκλής Κοσμίδης, Αικατερίνη Γιαννακούλα – Ζιούτα, οι δημοτικοί σύμβουλοι Γεωργία Βαλμά, Χριστόφορος Μουρατίδης, ο περιφερειακός σύμβουλος Σταμάτης Παπουλίδης, οι Πρόεδροι των Δημοτικών Κοινοτήτων Παλαιού Αγιονερίου Γιώργος Δεμουρτζίδης και Μικροκάμπου Κωνσταντίνος Πάρτσης, ο Ανώτερος Διοικητής Φρουράς Νέας Σάντας Ταξιαρχος Αριστείδης Τσουκαλάς, ο Αστυνομικός Διευθυντής Κιλκίς Αθανάσιος Σωτηρόπουλος, ο Σμήναρχος  Ορέστης Φαλδαμής από την 113 Πτέρυγα Μάχης,ο Αντισμήναρχος Πέτρος Σταλίκας από την 355 Μοίρα Τακτικών Μεταφορών και αντιπροσωπεία ιπτάμενων, ο Διοικητής της Πυροσβεστικής Υπηρεσίας Κιλκίς Γιάννης Πολιτίδης, ο Πρόεδρος του παραρτήματος της Ένωσης Αποστράτων Αξιωματικών Αεροπορίας Κεντρικής και Δυτικής Μακεδονίας  Αθανάσιος Δανιηλίδης, ο Πρόεδρος του παραρτήματος της Ένωσης Αποστράτων Αξιωματικών Κιλκίς Σπυρίδων Τσερτσίδης, ο Πρόεδρος της Ένωσης Στρατιωτικών Περιφερειακής Ενότητας Κιλκίς Ιωάννης Σφήνας, ο Πρόεδρος της ΔΕΕΠ ΝΔ Κιλκίς Μηνάς Παπαδόπουλος.  
